《别天台》
宋代·赵企

携家隐青山，青山不我留。
遣我出山去，再拜辞丹丘。
王命急星火，驾言促西游。
朝游白云城，暮宿黄花洲。
佳人牵我衣，拘断不回头。
路傍立樵叟，问我何所求。
长安美少年，气概凌清秋。
鸾台与凤阁，一一皆俊游。
掉臂尔欲往，独不愧且羞。
此言真吾药，口讷不易酬。
我本麋鹿性，直与山林投。
云何就冷局，岁月空悠悠。
原公看我还，长歌赋归休。

作者简介：赵企字循道，南陵（今属安徽）人。宋神宗时进士，仕至礼部员外郎。大观年间，为绩溪令。宣和初，通判台州。仕至礼部员外郎。事迹散见于《宋诗纪事》卷三八、《宋诗纪事小传补正》卷二。企“以长短句词得名，所为诗亦工，恨不多见”